runetrust/blame-folketinget-dk huggingface dataset:
Per Clausen (EL), 2009-03-11:
For det betyder jo bare, at ministeren siger, at den arbejdsløshedsdækning, der er i Danmark, betyder, at mennesker med en gennemsnitsindkomst, en helt almindelig metalarbejder f.eks., der bliver arbejdsløs, skal acceptere at have en dagpengedækning på 50 pct. - og det, fordi ministeren vil sikre sig, at der ikke kommer noget pres for at hæve nogle af de absolut dårligste lønninger i det her land.
Henrik Dam Kristensen (S), 1999-01-20:
Jeg synes i øvrigt, det er lidt mærkeligt at høre repræsentanter fra de to partier, som jeg heldigvis gennem nu et par år har konstateret har været mere og mere optaget af, at sikkerheden skal være i orden, at vore fødevarer skal være af en sådan kvalitet, at vi ikke bliver syge af at spise dem.
Per Clausen (EL), 2005-06-07:
Jeg skal bare sige, at i den sammenhæng tror jeg, at jo tidligere vi kommer i gang med en langt mere radikal omlægning af det danske landbrug i retning af økologi og fokus på dyrevelfærd, jo bedre er det for ikke bare det danske landbrugs fremtid, men også for vores natur og for vores dyreliv.
Ove Fich (S), 1997-10-21:
Ja, jeg må jo desværre konstatere, at hr. Holger K. Nielsen ikke svarede på, hvorvidt der var fremskridt på en række områder - jeg nævnte bl.a. arbejdsmarkedsområdet, nærhedsområdet og et par andre områder - men o.k., det må jeg så spørge om ved en anden lejlighed.
Per Clausen (EL), 2011-01-11:
Om det så i sidste instans vil vise sig være til fordel for befolkningen i Serbien, mener vi faktisk i Enhedslisten er stærkt uafklaret, og det har vi ikke nogen klar opfattelse af, at man kan være sikre på. Så vi er sådan set grundlæggende skeptiske og negative over for en række af de elementer, der ligger i associeringsaftalen, men vil på den anden side sige, at hvis det er sådan, at man i Serbien på demokratisk vis træffer en sådan beslutning om, at man vil indgå i det her, så vil vi ikke være dem, som blokerer for det.
Keld Albrechtsen (EL), 2003-10-21:
Men af direktiverne fremgår det jo - f.eks. habitatdirektivet - at det gælder for den enkelte borger; den enkelte borger har pligt til at følge direktivet, dvs. pligt til at holde op med at forurene i det omfang, som det fastlægges, og det er vel at mærke uden erstatning.
Sophie Løhde (V), 2025-04-25:
Som jeg også startede med at sige i min tale om en af forudsætningerne for, at vores forskere kan gøre brug af den viden, som vi har i forhold til vores fantastiske sundhedsdata, handler det jo også om, at der ikke skal være en hel masse bureaukrati og administrative krumspring frem og tilbage mellem en masse forskellige myndigheder.
Jørn Jespersen (SF), 2002-05-28:
Jeg kan konstatere, at andre, som har forstand på det her, f.eks. Dansk Byplanlaboratorium, siger, at presset på det åbne land vil forøges ganske dramatisk, at det i en lang række byregioner kan få en række uheldige konsekvenser for miljøet, for landskabet, for hensynet til at beskytte landbrugsjorden som ressource og for kommunernes mulighed for at sikre en sammenhængende byudvikling.
Kamal Qureshi (SF), 2011-05-19:
Jeg kan ikke forstå, at repræsentanterne for regeringspartierne og Dansk Folkeparti, som jo plejer at være dem, som påberåber sig at være på offerets side, kan stille sig herop og sige, at der ikke er grund til at gøre yderligere ud over det, der allerede gøres, og vente på, at noget sker, på trods af at man har siddet så mange år ved magten.
Mai Mercado (KF), 2025-05-13:
Vi kan forstå, at der er en evaluering på vej, og at den har været efterspurgt i flere år, og jeg kan egentlig godt forstå, hvis man som forslagsstiller synes, det er ærgerligt at have været stillet i udsigt, at der nu kommer en evaluering, men så går der længere tid, end man egentlig havde håbet på.
Ole Sohn (SF), 2003-11-21:
skal sige til Feriefonden, at hvis regeringen fortsætter, må de indstille sig på, at der bliver færre muligheder for at kunne tilbyde lønmodtagere ordentlig ferie fremover med støtte fra Feriefondens midler. Jeg håber, det ligesom er signaleret, men ellers skal jeg åbenbare over for forsamlingen, at SF af denne og andre gode grunde ikke kan støtte drænet af Feriefondens midler.
Anne Baastrup (SF), 2007-04-19:
Det er jo sådan, at Dansk Folkeparti i deres betænkningsbidrag skriver, at med den ændring, der sker, er der ikke længere en sidestilling mellem samlevende og gifte, og så vil jeg lige citere: »Gebyret vil formentlig få borgere til at tænke over et eventuelt navneskifte, og det mener Dansk Folkeparti er det rigtige.«
Theresa Scavenius (UFG), 2025-08-14:
Det betyder altså, at Socialdemokratiet, Venstre, Moderaterne, Danmarksdemokraterne, Socialistisk Folkeparti, Liberal Alliance, Det Konservative Folkeparti, Dansk Folkeparti og Radikale Venstre, allerede før det her lovforslag var skrevet, havde sagt ja til det.
Frank Aaen (EL), 2006-05-17:
Efter min opfattelse bør der være de samme regler, hvad enten man har lavet den fysiske pågribelse, eller man har hjulpet på anden vis til at fange vedkommende, så det ikke er sådan, at man, hvis man overdrager nogle, som der gælder regler for, slet ikke har ansvaret, hvis den pågældende bare forsvinder eller bliver udsat for tortur, men at det er sådan, at man hele tiden kan sige klart og tydeligt her i Folketinget, at fanger, som Danmark har været med til at pågribe rundtomkring i verden ved forskellige militære operationer, med garanti ikke er blevet udsat for tortur.
Kirsten Brosbøl (S), 2017-02-01:
Men jeg vil også godt spørge om noget andet, for jeg er lidt optaget af, om det her også bliver set som noget, der er forankret i den sikkerhedspolitiske tilgang, og ikke kun i den udviklingspolitiske, og det er så også lidt det, jeg leder efter: Hvordan er det forankret rent organisatorisk i Udenrigsministeriet?
Hans Christian Schmidt (V), 1997-11-27:
Tankerne tænkes jo hele vejen uden om Folketinget, og heldigvis er der også mange i Folketinget, der tænker de tanker, men SF holder altså fast. Jeg vil gerne bede hr. Steen Gade om at komme op og sige, hvad det så er, hr. Steen Gade helt præcist mener.
Holger K. Nielsen (SF), 2006-01-26:
Som sagt har jeg siddet i udvalget i adskillige år, og med hensyn til det indtryk, man fik fra hr. Helge Adam Møller af, at tingene bare siver ud, så vil jeg sige, at det eneste eksempel, man har haft på noget, der virkelig er sivet ud, var, da den tidligere forsvarsminister kom til at fortælle meget nøje om, hvad der var sket i Kontroludvalget.
Nikolaj Villumsen (EL), 2017-05-02:
Altså, vil det her ikke lige præcis være en undskyldning for Putins propaganda til at opildne den russisktalende befolkning i de baltiske lande, og vil det ikke lige præcis kunne blive en katalysator for det, som hr. Holger K. Nielsen frygtede kunne være Putins strategi?
Lene Jensen (S), 2006-04-07:
Men det er ikke ligegyldigt, hvordan miljøteknologierne anvendes, og det her forslag må altså ses i sammenhæng med et andet lovforslag, der er under behandling her i Folketinget, nemlig nr. L 62, der handler om kvælstof i husdyrgødning, der afbrændes i et miljøgodkendt forbrændingsanlæg.
Elisabeth Geday (RV), 2006-10-27:
Det, vi anfægter, er, at det skulle være særlig sundt for nogen mennesker at få frataget hjælp i en sådan grad, at deres børn ikke kan komme til fodbold, at de ikke kan have råd til at købe en børnecykel, at de må fravælge en indboforsikring, at de ikke kan komme til tandlæge; at vi i det hele taget gør de svageste på vores arbejdsmarked endnu svagere, ikke alene ved at de har personlige eller sociale problemer at slås med, men ved, at vi nu også tilføjer dem et økonomisk problem.
Karen Hækkerup (S), 2005-06-15:
I dag er det nemlig sådan, at man kan risikere som forbruger at blive mødt med gebyrer, der er flere tusinde procent af den forseelse, man f.eks. har begået, og derfor vil vi meget gerne gå ind og være med til at lave en lov om, at forbrugerne skal beskyttes, og at der skal være nogle regler for, hvor meget man må tage i gebyr.
Rikke Hvilshøj (V), 2006-11-22:
Det er klart, at den her praksisændring er trådt i kraft i oktober måned, og fremadrettet er det selvfølgelig de retningslinjer, der bliver brugt i de sager, der kommer ind, uanset om vedkommende lige præcis påberåber sig den adgang som EU-borger eller ikke gør det.
Per Stig Møller (KF), 2009-02-24:
På den baggrund havde den danske erklæring om unionsborgerskabet fra Edinburghafgørelsen til hensigt at fastslå to ting: for det første, at Maastrichttraktatens bestemmelser om unionsborgerskabet ikke på nogen måde træder i stedet for det nationale statsborgerskab, og for det andet, at spørgsmålet om, hvorvidt en person besidder statsborgerskab i et medlemsland, udelukkende afgøres efter medlemslandenes egen lovgivning.
Jane Heitmann (V), 2019-01-10:
Når Danske Regioner oplyser, at der er åbnet 83 pladser i 2018, men at over halvdelen står tomme, bør det naturligvis give anledning til, at vi spørger os selv og hinanden: Hvad skal der til, for at vi kommer i mål med ambitionen om bedre og mere målrettede tilbud til en særlig sårbar gruppe borgere i det danske samfund, nemlig dem med de sværeste psykiske lidelser og ofte også et misbrug?
Rasmus Stoklund (S), 2024-12-04:
Foruden en gradvis indfasning af afgiften har man så også, for at gøre den her omstilling lidt mindre byrdefuld, besluttet at afsætte en pulje målrettet fiskerierhvervet på 100 mio. kr. i 2025 og 2026 samt 50 mio. kr. årligt i perioden 2027-2029.
Morten Østergaard (RV), 2007-04-19:
Dermed bliver det endnu en forhindring for, at danske statsborgere kan få lov til at bosætte sig i Danmark med deres ægtefæller og deres børn, fordi det vil gå med indvandringsprøven, som det er gået i Holland, at en stor, stor gruppe mennesker ikke vil være i stand til at opnå familiesammenføring.
Frederik Vad (S), 2023-05-31:
Svageliggørelse fylder mere end myndiggørelse, psykologi fylder mere end pædagogik, og der er sådan en idé om, at det handler om test og karakterer og pres i uddannelsessystemet, selv om vi kan se, at uagtet hvilken uddannelseskultur man har i hele Vesten, stiger de her mistrivselstal bare.
Joachim B. Olsen (LA), 2013-11-05:
Min undren over, at Venstre siger, at de ikke kan stemme ja til det her forslag, ligger i, at når man ser på de lovforslag, som regeringen ellers kommer med, og som vi behandler i det her Folketing, så slår det mig, at det her lovforslag muligvis er det mest liberale lovforslag, den her regering er kommet med overhovedet.
Trine Bramsen (S), 2018-10-25:
Vi har set eksempler på, hvordan der har været uddelt merchandise til indsatte i landets fængsler, og desværre har vi også set eksempler på, at det i hvert fald er muligt på statens regning at dobbeltfakturere, altså få penge for at være med i en retssag og samtidig fakturere for andre sager.
Pia Kjærsgaard (DF), 2023-04-28:
Kunne man forestille sig, at Radikale Venstre ville gå ind for, at man faktisk altid hørte og lærte om Muhammedkrisen i folkeskolen, at det var et pensum, man skulle igennem, altså simpelt hen også for at høre om en meget, meget vigtig del af historien om vores demokrati, om vores folkestyre, om vores værdier?
Jacob Jensen (V), 2008-11-20:
Når vi nu behandler et forslag her, som har en provenupåvirkning af statens budgetter på 50 mio. kr. om året i forhold til det, som Skatteministeriet vurderer, og man samtidig kan konstatere, at der bliver brugt 53 mia. kr. mere i forhold til 2001 på offentlig velfærd, heraf ungefær halvdelen i kommunerne, så er det bare, jeg spørger: Mener hr. Frank Aaen, at der er tale om en prioritering af skattelettelser i forhold til en prioritering af udvidelse af den offentlige service?
Peter Skaarup (DF), 2013-05-21:
Skal vil nogen sinde formå at stoppe bandeuvæsenet, må vi som minimum kunne bremse bandernes åbenlyse og symbolske måde at tone frem på, altså den ikke ubetydelige dominante adfærd, som de, hvis man skal bruge et udtryk fra dyreriget, i virkeligheden benytter sig af.
Rikke Hvilshøj (V), 2006-11-15:
Vi vil regulere ved at sige, at vi har nogle begrænsninger, og vi stiller nogle krav, når det gælder familiesammenføring, for vi er nødt til at tage ansvar for integrationen i vores land, så de, der allerede bor her, og de, der fortsat kommer hertil, kan leve sammen på fornuftig vis med os, og at det kan fungere, og samtidig vil vi gerne signalere, at der er nogle folk, som vi gerne vil tiltrække.
Rikke Hvilshøj (V), 2006-03-28:
Det, der er mit fokus, og det, jeg synes er interessant ved den, er, at det er en model, som sikrer, at de, der beslutter sig for permanent ophold – i Hollands tilfælde personer, som vil slå sig ned permanent i Holland – er så godt forberedte som overhovedet muligt til at starte den nye tilværelse.
Villum Christensen (LA), 2010-04-06:
Ordføreren har flere gange sagt, at vi i Liberal Alliance går de rigeste ærinde, men vi vender det hundrede procent omvendt og siger: Det er SF, der går de riges ærinde, for hvem går det mest ud over, når samfundslagkagen helt givet vil skrumpe og der er færre midler til velfærdsydelser?
Per Stig Møller (KF), 2005-04-06:
Det er jo sådan, at Kinas Folkekongres den 14. marts vedtog den såkaldte antiløsrivelseslov imod Taiwan, hvilket er baggrunden for hr. Søren Espersens spørgsmål, og den blev vedtaget med 2.896 stemmer for, 0 imod og 2 afståelser og blev straks underskrevet af præsidenten og trådte i kraft samme dag.
Martin Glerup (S), 1999-04-08:
Der kan også ske det, at oliepriserne stiger med 50 pct. i løbet af 1999, og så står vi straks i en helt anden situation, hvor både den vedvarende energi og naturgasprojektet bliver set i et helt andet lys, hvis OPEC-aftalen holder, så det synes jeg også er værd at bemærke.
Morten Homann (SF), 2003-05-13:
Såfremt ministeren i fremtidige sager måtte blive briefet om, at Landsskatteretten har udarbejdet et høringssvar, endda i to omgange, til ministeriet om et konkret, verserende lovforslag, som berører Landsskatterettens virke, vil ministeren så igen lade være med at tage affære, lade være med at sætte sig nøjere ind i, hvad de henvendelser drejer sig om, og lade være med at oversende dem til Folketingets Skatteudvalg?
Theresa Scavenius (UFG), 2025-02-27:
Der synes jeg også, at hvis man ligesom starter med at regne rigtigt, gør boet op til at starte med, kan man faktisk lave noget meget, meget mere simpel miljøpolitik, som giver ens vilkår for alle, og så samtidig sikre, at vi har den samme spilleplade, sådan at man kan have en virksomhed og være borger inden for den samme spilleplade, men med en stram regulering af ressourceforbruget.
Claus Hjort Frederiksen (V), 2002-01-30:
Jeg vil bare sige i tilknytning til spørgsmålet om, hvad der er realiseret inden for handlingsprogrammet og BST, at der er sket ændringer vedrørende anbefalinger om kvalifikationer, uddannelse, samarbejde, minimumsstørrelse af BST-enheder, minimumsnorm og rådgivningens kvalitet.
Margrete Auken (SF), 2002-10-09:
Jeg vil godt spørge ministeren - for det er jo hans ansvar til sidst, i den sidste ende er det hans ansvar, selv om det også er Jernbanetilsynets - om han her kan garantere, at den her uddannelse er den, der har ligget hele vejen, og om han så kan forklare mig, hvorfor den ikke er på plads nu her, hvor det jo i forvejen er udsat 2 år i forhold til, hvad der var lovet oprindeligt.
Frank Aaen (EL), 1998-06-24:
Det betyder, at hvis en arbejdsløs skulle forvirre sig til at indbetale penge på en kapitalpension, sætter den arbejdsløse penge til, fordi skatten er større ved udbetalingen, end den er ved indbetalingen. Den siger i virkeligheden utrolig meget, den debat, vi har haft i løbet af i dag, hvor V og K har brugt utrolig meget energi på at forsvare den skattefordel, de højestlønnede i samfundet har, den fuldstændig urimelige, at de, der har bedst råd til at spare op, oveni skulle have en skattefordel på 18 pct., mens de, der har mindst råd til at spare op, ikke skal have nogen skattefordel.
Morten Messerschmidt (DF), 2024-05-29:
Men opstår der en dag en frihandelsunion mellem EFTA-lande som Schweiz, Liechtenstein, Norge, Island, Færøerne osv., som kunne være et alternativ, vil jeg da til enhver tid foretrække det frem for den evigt omklamrende superstat, som EU er ved at udvikle sig til.
Astrid Carøe (SF), 2021-03-12:
Da jeg holdt min ordførertale, spurgte ordføreren, om jeg gik ud fra, at jeg vidste, hvad de unge mennesker gerne ville have, og nu kan jeg så forstå, at Alternativet ønsker at gå endnu videre end det, som er foreslået her, og aflyse alle eksamener, eller hvad?
Ole Birk Olesen (LA), 2021-12-21:
Der er jo sådan nogle grundsætninger i det danske demokrati givet af grundloven, og den øverste grundsætning er, at det er Folketinget, der laver lovene, og at Folketinget udpeger ministre til at administrere efter de love, til at udøve magt efter de love, og der er vel ikke nogen større forbrydelse, der kan begås i det danske demokrati, end når en minister ser stort på loven og bryder loven bevidst efter at være blevet advaret om, at det vil være et brud på loven, og til trods for at ministeren er udpeget for at administrere loven.
Keld Albrechtsen (EL), 1997-12-03:
Jeg kan sige til statsministeren: Hvis han ikke vil henvende sig til kommissionsformanden for at få det uddybet, vil jeg gøre arbejdet for ham og skrive til Santer og bede om at få forklaret, hvad det egentlig er, han har liggende i skrivebordsskuffen.
Lene Espersen (KF), 2005-11-16:
Efter beslutningsforslaget skal kommissionen bl.a. gennemgå kompetencefordelingen mellem de forskellige myndigheder i terrorberedskabet, og endvidere skal kommissionen overveje muligheden for at sammenlægge Politiets Efterretningstjeneste og Forsvarets Efterretningstjeneste.
Lisbeth Bech-Nielsen (SF), 2022-02-11:
Folketinget indstiller til regeringen omgående at åbne for forhandlinger om en ny og langt mere åben offentlighedslov med inspiration fra miljøoplysningsloven med skyldige hensyn til legitime interesser såsom rigets sikkerhed, statens kommercielle interesser, beskyttelse af personoplysninger m.v.
Pernille Schnoor (ALT), 2018-05-04:
Så det, jeg vil uddrage af debatten i dag, er, at der er brug for at få samlet op på, hvad der er af gode erfaringer i kommunerne, og hvordan vi får det tilbudt til alle de børn, vi har i Danmark, fordi vi ved, at fritidsaktiviteter er utrolig vigtige, og at det kommer ind i en plan for børn og unges mentale trivsel og sundhed.
Frank Aaen (EL), 2015-04-14:
Baggrunden for det her lovforslag er jo nogle afsløringer, der kom frem – vi har sådan set kendt til det i årevis, men det kom så meget massivt frem – om, at Danmark i udlandet er blevet markedsført som et land, man med fordel kunne oprette et selskab i og på den måde undgå at betale skat.
Holger K. Nielsen (SF), 2002-04-18:
Små bemærkninger om Enhedslistens årsmøde, bemærkninger om Radio Tirana, og jeg ved ikke hvad. Jeg synes, at statsministeren burde tage sig sammen og forholde sig seriøst til det her spørgsmål og give nogle seriøse svar på de mange indlæg, der har været i dag, i stedet for den gang ordgas på gadedrengeniveau, som vi hørte netop før.
Kristian Thulesen Dahl (DF), 2011-02-24:
Der var utrolig mange mennesker, som tidligere havde været helt ude over kanten af arbejdsmarkedet og ikke havde en chance for at komme ind og få job, der på grund af, at det gik godt i Danmark, og at der blev skabt arbejdspladser, og at der var så lav en ledighed, faktisk fik mulighed for at komme ind på arbejdsmarkedet.
Steffen Larsen (LA), 2025-10-22:
Lovforslaget, vi behandler i dag, handler om gennemførelsen af det reviderede EU-forbrugerkreditdirektiv – et omfattende regelsæt, der skal sikre, at forbrugere i hele EU beskyttes mod uansvarlig udlånspraksis, skjulte gebyrer og uigennemsigtige aftaler.
Hans Kristian Skibby (DF), 2020-02-20:
Bekymrer det ikke Det Radikale Venstre, at man har travlt med at fortælle om, at tingene skal konverteres, altså det, man putter i tankene, men at man ikke rigtig kan byde ind med noget, i forhold til hvordan man så skal komme i gang med konverteringen af alle de her tanksystemer, som vi jo uomtvisteligt kommer til at skulle se på, både når det gælder at finde en proces, men ikke mindst også økonomi?
Brian Mikkelsen (KF), 2015-12-16:
Når man nu harcelerer over ældremilliarden, som vi jo kan diskutere frem og tilbage, så bliver jeg nødt til at spørge, hvad forskellen er på princippet om at disponere over nogle pædagogpenge målrettet nogle kommuner og princippet om målrettet at disponere over nogle ældrepenge.
Brian Mikkelsen (KF), 2008-12-05:
Det er Justitsministeriets opfattelse og vurdering, at der med fastsættelsen af en udfasningsperiode på 15 år vil kunne opnås en tilstrækkelig grad af sikkerhed for, at ingen af de eksisterende ræveavlere vil kunne komme igennem med krav om, at der er tale om et ekspropriativt indgreb, og at de derfor er berettiget til erstatning fra staten.
Mette Bock (LA), 2013-10-10:
Derfor synes vi sådan set også, at det er rigtig godt, at vi har haft en indfødsretsprøve i Danmark, og vi synes, at de tre ben, som indfødsretsprøven har hvilet på, nemlig at man skal vise kendskab til danske samfundsforhold, til dansk kultur og til dansk historie, er tre rigtig gode ben, som alle tre bør have en betydning også fremover i en indfødsretsprøve.
Morten Bødskov (S), 2013-05-07:
Når man ser på det svar, som er sendt over til Folketingets Retsudvalg, på spørgsmålet vedrørende de sidste 5 års retspraksis på området, så er konklusionen, at der er tale om dagbøder, altså mellem 10 og 20 dagbøder, hvor dagbøderne enkeltvis varierer fra 100 kr. op til 1.000 kr., og det betyder jo, at man allerede dér kommer noget op over.
Ida Auken (SF), 2009-10-21:
Men jeg kunne egentlig godt tænke mig at spørge statsministeren, hvad Yvo de Boers udtalelse har givet ham anledning til at gøre af nye ting, for det må jo give en vis lyst til at skrue op for ambitionsniveauet både som den forhandler og mægler, man gerne vil være internationalt og i EU.
Sandra Elisabeth Skalvig (LA), 2024-05-16:
For vi er jo ikke uenige om, at selvfølgelig skal vi have uddannelser bredt set i hele landet, men jeg undrer mig over måden, man har gjort det på i den her aftale, altså at det er nødvendigt at nedskalere i de større byer og simpelt hen udflytte pladser.
Ole Birk Olesen (LA), 2019-12-05:
Den arbejdsgiverbetalte telefon er et uundværligt arbejdsredskab, og de fleste mennesker ved, at hvis man kunne blive fri for sådan en telefon, så ville man egentlig helst det, men man tager imod den, til trods for at det betyder, at man også skal stå til rådighed for kunder og chefer, selv om man har holdt sin fyraften og er gået hjem til familien.
Anders Kronborg (S), 2022-05-04:
Der tror jeg tværtimod, at danskerne godt ved, har en fornemmelse af, hvordan det danske landbrug er, og at det er meget forskelligt, og at de derfor også orienterer sig efter mærkerne, når de f.eks. er aktive forbrugere ved køledisken, og kigger efter økologimærket, kigger efter dyrevelfærdsmærket osv.
Marianne Jelved (RV), 2000-05-24:
Derfor er det jo heller ikke rimeligt over for Det Økonomiske Råd at sammenligne det med de 577 sider, men o.k. Desuden må jeg sige, at det spørgsmål, der er stillet til mig her i dag af hr. Frank Dahlgaard, jo i virkeligheden bedst kan besvares af Det Økonomiske Råd selv
Sophie Hæstorp Andersen (S), 2008-03-26:
Det er derfor, Socialdemokratiet foreslår, at der skal 40 pct. kvinder ind, fordi det virkelig ville gøre, at de kvinder ville udgøre en magtfaktor i en bestyrelse frem for bare at være et trofæ, som skal sidde og lægge ryg til: Nå ja, jeg er kvinden i bestyrelsen.
Nicolai Wammen (S), 2003-09-09:
Jeg stillede et meget, meget konkret spørgsmål på baggrund af et telegram her til morgen, der går på, at hvis regeringen skal overholde sine egne vækstmål, som er ekstremt stramme for den offentlige sektor, herunder kommuner og amter, så vil det medføre 25.000 færre ansatte.
Anne Grete Holmsgaard (SF), 2002-04-04:
Der ligger inden for denne triade, kan man kalde det, mellem universiteter og innovationsmiljøer og virksomheder, iværksættere, nogle meget interessante og perspektivrige muligheder for at sætte fokus på det, der er vores allervigtigste råstof: vores viden og en begavet udnyttelse af denne.